AMINU WAZIRI TAMBUWAL Aminu Waziri Tambuwal. An haife shi a ranar 10 ga watan Janairu, a shekara ta alif 1966, a garin Tambuwal da ke yankin kudancin jihar Sakkwato,wanda kuma ya fito daga zuri’ar Wazirin masarautar Tambuwal. Bayan somawa da neman ilimin addini, sai ya soma neman ilimin zamani daga makarantar firamare ta Tambuwal, daga nan kuma sai ya zarce zuwa kwalejin horas da malamai ta gwamnati da ke Dogon-Daji inda ya kammala da samun takardar shaidar malanta mai daraja ta II a shekara ta alif 1984. Daga nan sai ya samu gurbin karatun gaba da sakandare a jami’ar Usmanu Danfodiyo dake Sokoto, inda ya kammala da samun digirin farko a bangaren shari’a a shekarar alif 1991, haka kuma a bisa tanadin dokokin karatun shari’a, ya halarci makarantar horas da lauyoyi da ke Legas inda bayan karɓar horo na shekara daya, sai aka tabbatar da shi a matsayin cikakken lauya a shekarar alif 1992.